Ўзбекистон Республикаси Марказий сайлов комиссиясининг 2023 йил 12 апрелдаги   
1231-сон қарорига

ИЛОВА

**Тажриба-синов тариқасида айрим референдум участкаларида овоз берувчи фуқароларни биометрик идентификация қилиш**  **ТАРТИБИ**

**1-боб. Умумий қоидалар**

**1.**Мазкур тартиб референдум куни референдум участкаларида овоз берувчи фуқароларни (кейинги ўринларда – фуқаро) тажриба-синов тариқасида биометрик идентификация қилиш билан боғлиқ қоидаларни белгилайди.

Референдум куни фуқароларни биометрик идентификация қилиш Референдум ўтказувчи 14-Тошкент шаҳар округ комиссияси томонидан тавсия этилган Тошкент шаҳар туманлари ҳудудида жойлашган айрим референдум участкаларида тажриба-синов тариқасида амалга оширилади.

**2.**Ушбу тартиб мақсадлари учун биометрик идентификация қилиш деганда фуқаронинг шахсини ҳамда мазкур референдум участкасининг овоз берувчи фуқаролари рўйхатида мавжуд ёки мавжуд эмаслигини махсус қурилмалар орқали Сайлов жараёнини бошқариш ахборот тизимидан (кейинги ўринларда – СЖБАТ) фойдаланган ҳолда текшириш ва тасдиқлаш жараёни тушунилади.

**3.**Референдум куни овоз бериш “Ўзбекистон Республикасининг референдуми тўғрисида”ги Ўзбекистон Республикаси Қонуни, Ўзбекистон Республикаси Марказий сайлов комиссиясининг 2022 йил 28 июндаги 1172-сон қарори билан тасдиқланган Референдум участкалари ҳамда референдум ўтказувчи участка комиссиялари тўғрисидаги низом талабларига мувофиқ амалга оширилади.

**2-боб. Овоз берувчи фуқароларни биометрик   
идентификация қилиш**

**4.** Фуқаро референдум куни овоз бериш биносига келгач, участка комиссиясининг фуқароларни биометрик идентификация қилишга масъул бўлган аъзосига (кейинги ўринларда – оператор) ўз биометрик паспорти ёки идентификация ID-картасини (кейинги ўринларда – шахсни тасдиқловчи ҳужжат) тақдим этади ҳамда ўзи юзини оператор бошқарувидаги компьютерга ўрнатиган видеокамерага қаратади.

**5.** Оператор фуқаронинг шахсини тасдиқловчи ҳужжатини дарҳол махсус қурилмага қўйиб сканер қилган ҳамда фуқаронинг юз қисмини видеокамера орқали биологик идентификация қилган ҳолда СЖБАТ орқали фуқаронинг шахсини ҳамда мазкур референдум участкасининг овоз берувчи фуқаролари рўйхатида мавжуд ёки мавжуд эмаслигини текширади.

**6.** Шахсни тасдиқловчи ҳужжат сканер қилиниши ҳамда фуқаронинг юз қисми видеокамера орқали биологик идентификация қилиниши натижасида фуқаро мазкур референдум участкасининг овоз берувчи фуқаролари рўйхатида мавжудлиги аниқланса, шу заҳоти унга овоз берувчи фуқаролар рўйхатидаги маълумотлари кўрсатилган махсус квитанция оператор томонидан принтер қурилмаси орқали чоп этиб берилади.

**7.** Оператор махсус квитанцияни чоп этиб бергач, фуқарога участка комиссияси аъзосига ушбу махсус квитанцияни тақдим этиши ва овоз берувчи фуқаролар рўйхатига имзо қўйиб, овоз бериш бюллетенини олиши мумкинлигини тушунтиради.

**8.** Шахсни тасдиқловчи ҳужжат сканер қилиниши ҳамда фуқаронинг юз қисми видеокамера орқали биологик идентификация қилиниши натижасида фуқаро мазкур референдум участкасининг овоз берувчи фуқаролари рўйхатида мавжуд эмаслиги аниқланса, оператор фуқарога участка комиссияси раиси ёки котибига мазкур тартибнинг иловасидаги намунага мувофиқ ариза билан ёзма шаклда мурожаат қилиши кераклигини тушунтиради.

**9.** Мазкур референдум участкасининг овоз берувчи фуқаролари рўйхатида мавжуд эмаслиги аниқланган фуқаронинг аризаси қабул қилиб олингач, участка комиссияси раиси ёки котиби фуқаронинг доимий ёки вақтинча рўйхатга олинган яшаш жойидан келиб чиқиб, уни ушбу участканинг овоз берувчи фуқаролар рўйхатига киритиш ёки киритмаслик масаласини ҳал этади.

Бунда, фуқарони овоз берувчи фуқаролар рўйхати иловасига киритиш масаласи қуйидаги ҳаракатлар кетма-кетлигида ҳал этилади:

1-ҳаракат: участка комиссияси раиси ёки котиби фуқаронинг референдум участкасини СЖБАТдан излаб топади;

2-ҳаракат: излаб топилган референдум участкасидаги комиссия раиси ёки котиби билан алоқа воситаси (телефон) орқали боғланади. Раис ёки котиб билан боғланиш имконияти бўлмаган тақдирда 3 ва 4-ҳаракатларни амалга ошириш бўйича тегишли ишчи гуруҳга хабар берилади;

3-ҳаракат: ушбу участкада фуқаронинг овоз берган/бермаганлигини аниқлайди;

4-ҳаракат: овоз бермаганлик факти аниқланганидан сўнг, фуқаронинг ушбу референдум участкасида овоз берувчи фуқаролар рўйхати иловаси асосида овоз бераётганлиги ҳақида фуқаро дастлаб овоз берувчи фуқаролар рўйхатига киритилган участка комиссиясини хабардор қилади;

5-ҳаракат: комиссия раиси ёки котиби томонидан фуқаронинг аризасига асосан СЖБАТда белгиланган шаклдаги электрон сўровнома тўлдирилади   
ва сўровнома овоз берувчи фуқаролар рўйхатига ўзгартириш киритиш учун тегишли (туман, шаҳар, вилоят ёки республика) ишчи гуруҳига аризанинг электрон нусхаси билан бирга автоматик тарзда юборилади.

Ишчи гуруҳ электрон сўровнома ва аризани кўриб чиқиб, улардаги маълумотларни асосли деб топган тақдирда, фуқарони аризасида кўрсатилган доимий ёки вақтинча рўйхатга олинган яшаш жойидаги референдум участкасига ўтказилишини таъминлайди.

Шундан сўнг, комиссия раиси ёки котиби фуқарони овоз берувчи фуқаролар рўйхати иловасига киритади ва унга биометрик идентификациядан ўтиши ва махсус квитанция олишини тушунтиради.

**10.** Қуйидаги ҳолларда фуқаронинг референдум участкасини ўзгартириш ва овоз берувчи фуқаролар рўйхати иловасига киритиш рад этилади:

фуқаро бошқа референдум участкасида овоз берган бўлса;

фуқаро доимий ёки вақтинча рўйхатга олинмаган яшаш жойи бўйича участка комиссиясига мурожаат қилган бўлса.

Бунда, участка комиссияси раиси ёки котиби фуқаронинг доимий ёки вақтинчалик яшаш жойи бўйича бошқа референдум участкасида овоз бериши кераклигини тушунтиради.

**11.** Биометрик идентификациядан ўтган ва махсус квитанция олган фуқаро участка комиссиясининг аъзосига ўз шахсини тасдиқловчи ҳужжатини кўрсатади ва унга махсус квитанцияни тақдим этиб, овоз берувчи фуқаролар рўйхатига ёки иловасига имзо қўяди. Шундан кейин фуқарога овоз бериш бюллетени берилади.

**12.** Участка комиссияси раиси махсус квитанция олган фуқаролар овоз берган ёки бермаганлиги (овоз бериш қутисига бюллетень ташлаганлиги) мониторинг қилинишини, агар махсус квитанция олган фуқаролар овоз бериш қутисига бюллетень ташламасдан кетиб қолган тақдирда, бу ҳақда операторга статистика тўғри юритилиши учун маълум қилинишини ташкиллаштиради.

**13.** Овоз беришга келган фуқаролар томонидан тақдим этилган махсус квитанциялар участка комиссияси аъзоларида сақланади.

**14.** Овоз бериш жараёни якунлангач, оператор участка комиссиясининг раисига биометрик идентификациядан ўтиб, махсус квитанция олган фуқаролар сони ҳақида маълумот тақдим этади.

**15.** Овозларни санаб чиқишда референдум куни фуқаролар референдум участкасига бевосита келган ҳолда овоз берган бюллетенларнинг сони *(муддатидан олдин ёки турар жойида (кўчма қути орқали) овоз берган фуқароларнинг овоз бериш бюллетенлари бундан мустасно, чунки ушбу фуқаролар биометрик идентификациядан ўтмасдан овоз беради)* оператор томонидан тақдим этилган биометрик идентификациядан ўтиб, махсус квитанция олган фуқаролар умумий сонига мувофиқ бўлиши керак.

Бунда, овоз бериш қутисидаги бюллетенларнинг сони махсус квитанция олган фуқаролар умумий сонига мувофиқ бўлмаса (яъни, ундан кўп ёки кам бўлса), овоз бериш бюллетенлари қайта санаб чиқилади.

Овоз бериш бюллетенлари қайта саналганда ҳам уларнинг сони ўзгаришсиз қолса (махсус квитанция олган фуқаролар умумий сонига мувофиқ келмаса), бу ҳолда ушбу референдум участкасидаги овоз бериш якунлари участка комиссиясининг мажлисида муҳокам қилинади ва тегишли қарор қабул қилинади.

Референдум ўтказувчи участка комиссияси томонидан қабул қилинган қарор юқори турувчи комиссия ёки суд томонидан бекор қилиниши мумкин.

**3-боб. Якуний қоидалар**

**16.**Участка комиссияси аъзоларининг ҳаракатлари ва қарорлари устидан белгиланган тартибда судга шикоят қилиниши мумкин.

**17.** Мазкур тартиб талабларининг бузилишида айбдор бўлган шахслар қонунчиликда белгиланган тартибда жавобгар бўлади.

Айрим референдум участкаларида   
овоз берувчи фуқароларни биометрик идентификация қилиш тартибига

ИЛОВА

**АРИЗА**

“Ўзбекистон Республикасининг референдуми тўғрисида”ги Қонуннинг   
34-моддасига асосан референдумда овоз бериш ҳуқуқимни таъминлаш мақсадида мени яшаш манзилимга тегишли бўлган \_\_\_\_\_-сон референдум участкасининг овоз берувчи фуқаролар рўйхатига киритишингизни сўрайман.

Менинг шахсий маълумотларим:

|  |  |  |  |
| --- | --- | --- | --- |
| **Фамилияси, исми, отасининг исми** | **Туғилган йили,  ойи ва куни** | **Паспорт (ID карта) серияси ва рақами** | **Яшаш манзили** |
|  |  |  |  |

Мазкур аризага шахсимни ва яшаш жойимни тасдиқловчи ҳужжат (паспорт ёки ID карта) нусхасини илова қиламан.

**Фуқаро**  \_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(имзо) (Ф.И.О.)*

**Участка комиссияси раиси** \_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(имзо) (Ф.И.О.)*

*\*Ушбу ариза комиссия раиси ёки котиби томонидан қайдлов дафтарида рўйхатга олинади. Шундан сўнг СЖБАТда белгиланган шаклдаги электрон сўровнома тўлдирилади ва овоз берувчи фуқаролар рўйхатига ўзгартириш киритиш учун тегишинча республика, вилоят ёки туман,шаҳар ишчи гуруҳига автоматик тарзда юборилади.*